b'\n_START_ARTICLE_\nTundra\n_START_PARAGRAPH_\nTundraen er ett av hoved\xc3\xb8kosystemene eller biomene p\xc3\xa5 jorda. Ordet tundra stammer fra det kildinsamiske ordet t\xc5\xabnd\xc3\xa2r (som tilsvarer nordsamisk duottar = skogl\xc3\xb8st fjell), som ble opptatt i russisk som tundra, og derfra spredt videre._NEWLINE_Tundraen er de trel\xc3\xb8se omr\xc3\xa5dene nord og s\xc3\xb8r for den polare skoggrensen. I tillegg finnes alpin tundra over skoggrensen, blant annet i Norge. Det er sv\xc3\xa6rt lite tundra p\xc3\xa5 den s\xc3\xb8rlige halvkula fordi det er lite land p\xc3\xa5 de aktuelle breddegrader. Det meste av tundraen ligger i Russland, Canada og Alaska._NEWLINE_Tundraen har vanligvis permafrost, og bare de \xc3\xb8verste lagene med jord tiner om sommeren. Pga. tele i undergrunnen hindres dreneringen, og selv om nedb\xc3\xb8ren er liten, er jorda mettet av vann i vekstsesongen. V\xc3\xa5tmarker er derfor sv\xc3\xa6rt utbredt p\xc3\xa5 tundraen. Polar tundra finnes i fastlandsnorge kun p\xc3\xa5 nord\xc3\xb8stkysten av Finnmark. Vard\xc3\xb8 har for eksempel ikke sommer i meteorologisk forstand (ingen m\xc3\xa5ned n\xc3\xa5r opp i 10 grader celsius), men her er det ikke permafrost, da vintrene er forholdsvis milde pga n\xc3\xa6rheten til et isfritt hav. Ekte polar tundra, med permafrost, finnes p\xc3\xa5 Svalbard. De h\xc3\xb8yeste fjellomr\xc3\xa5dene i Norge har ogs\xc3\xa5 permafrost. _NEWLINE_I tundraens s\xc3\xb8rvendte og lune hellinger p\xc3\xa5 kan en finne krattskog av vier og bj\xc3\xb8rk. Ellers dominerer gressarter og starr. Tundraen har en rik lavflora. Store pattedyr som rein, moskusfe, bj\xc3\xb8rn, ulv og fjellrev setter sitt preg p\xc3\xa5 dyrelivet. Om sommeren er det en rik fauna av hekkende trekkfugler, s\xc3\xa6rlig ender. Om vinteren er fuglelivet sparsomt, med rype, sn\xc3\xb8ugle og jaktfalk som karakteristiske arter. Hare og sm\xc3\xa5gnagere som lemen er viktige byttedyr._NEWLINE_Tundraen er, p\xc3\xa5 grunn av den langsomme nedbrytingen som f\xc3\xb8lger et kaldt klima, ett av de biomene som er mest s\xc3\xa5rbare for menneskelig aktivitet. Spor etter menneskelige inngrep blir bevart i \xc3\xa5rtier eller \xc3\xa5rhundreder, slik som man kan observere p\xc3\xa5 Svalbard. Permafrosten (under det tynne jordsmonnet som tiner om sommeren) bevarer biologisk materiale sv\xc3\xa6rt lenge. Man har derfor funnet 37\xc2\xa0000 \xc3\xa5r gammel, velbevart mammut i Sibirs permafrost. Av samme grunn har forskere \xc3\xa5pnet graver p\xc3\xa5 Svalbard for \xc3\xa5 fors\xc3\xb8ke \xc3\xa5 finne viruset som for\xc3\xa5rsaket spanskesyken._NEWLINE_De senere \xc3\xa5r har global oppvarming f\xc3\xb8rt til at grensen for permafrost synes \xc3\xa5 trekke lengre nord i Sibir, Canada og Alaska. Permafrost som tiner vil avgi gassen metan, som er en mer potent drivhusgass enn karbondioksid. Klimaforskere frykter derfor at dette kan gi en selvforsterkende effekt som leder til rask og dramatisk oppvarming.'